Laget en snøball og puttet den i lomma: - Jeg måtte ha et minne

SNØBALL-BALL: Her pakker Magnus Moan sammen en snøball og putter den i lomma etter OL-gullet på stafetten. Foto: Helge Mikalsen, VG

Slik gikk det med Moans OL-suvenir

SOTSJI (VG) Da Magnus Moan (30) endelig vant OL-gull slo en desperat tanke ned i hodet. Han måtte ha et minne fra arenaen.

Oppdatert 20. februar 2014

Artikkelen er over seks år gammel

Like etter at Jørgen Graabak (22) hadde spurtet inn til seier som Norges ankermann gikk Moan, som hadde hentet inn hele forspranget til Tyskland (sølv) og Østerrike (bronse) med en sterk førsteetappe, ned på knærne og klappet sammen snø til en solid snøball. Og puttet den i bukselomma.

- Jeg måtte ha noe. Et minne herfra. Det var første tanke som slo meg, sier Magnus Moan.

Da han stilte på pressekonferansen etter dagens første jubelfeiring var - ikke overraskende - snøballen borte. I det varme været hadde den sagt sitt. Trønderen måtte le, så klart.

Tusenvis av timer

- Jeg har trent og jobbet for dette i tusenvis av timer. Mange ganger har jeg tenkt hva kommer etter et OL-gull. Jeg kan vel si at jeg endelig har fått betalt, og at all motgangen er glemt, sier Moan.

I Torino-OL for åtte år siden var han best i verden. Men det holdt ikke til gull. Det ble sølv og bronse, og sykdom. Norge stilte ikke i lag.

I Vancouver-OL for fire år siden var han tilsynelatende i storform. Resultatene var imidlertid nedslående.

Jublende glad

- Tragedie, ja kanskje. Men nå er jeg vanvittig glad. Det kommer så mange følelser, sier Moan.

Han møter blikket til VG`s reporter og blir blank i øynene.

Det var dagen da alt klaffet for Norge. Ikke helt som planlagt i hoppbakken. Men da var Håvard Klemetsen (35) god å ha. Han klinket til med dagens beste hopp. Kautokeino-løperens annenetappe i langrennet ble helt avgjørende. Han vekslet først.

Press

- Jeg hadde press på meg, og måtte levere i hoppbakken. Det er deilig at jeg fikk bevist hva som bor i meg i langrennet også, sier Håvard Klemetsen.

Magnus Krog (26) sier han prøvde alt han kunne i tvekampen mot Tyskland og Østerrike. Men han klarte ikke å riste dem av seg.

- Gull og bronse i OL. Det er ikke helt som jeg skjønner det, sier Magnus Krog.

Han fikk full jubel i OL-arenaen. Hjemme i Høydalsmo i Telemark var det stinn brakke på samfunnshuset. Ordfører Hilde Alice Vågslid i Tokke kommune sier til VG at hun lover en heidundrende fest når Krog kommer hjem.

Publisert: 20.02.14 kl. 15:38 Oppdatert: 20.02.14 kl. 15:54

Les også

Mer om OL